text:  Bol som celkom imúnny voči celému tomu humbuku a nadšeniu okolo Batmana, ale teraz, keď som sa k nemu viac-menej náhodou konečne dostal, kapitulujem a skladám všetky zbrane, ktoré som chystal v zálohe a nemôžem takisto šetriť superlatívmi. Famózne veľdielo, sága nehoráznych rozmerov, obrovská freska postáv a citov, poskladaná z formálne i dejovo dokonalých scén, so scenárom vybrúseným do dokonalosti, kde Batman už nie je hlavnou a jedinou postavou ( a paradoxne jeho kostým pôsobí v tak osudovej, ale pritom prísne realistickej rozvinutej dráme najnepatričnejšie ) a preto aj zákonite mizne z názvu. Lebo toto už nie je o chlapíkovi, ktorý v prezlečení za netopiera bojuje proti zločinu, ale o ľuďoch, hodnotách, spoločnosti, ideáloch, citoch, obetiach, hrdinstve, toto je príbeh s veľkým P v tom najlepšom, čo toto slovo obnáša a evokuje. Nie je to možno revolúcia v kinematografií a niečo, čo tu ešte nebolo, ale perfektne prepracované dielo, ktoré si z dejín filmu berie to najlepšie a prácu predchodcov dovádza k jednému z vrcholných okamihov, ktoré nám Hollywood kedy priniesol. Dostal som sa k tomuto veľkému letnému hitu dávno potom, čo ho už každý videl, keď vonku naplno vládla jeseň a hoci to bol najnavštevovanejší film roka, sedel som v kine úplne sám. Znovu a znovu . . a vždy sa mi páčil viac a viac . . a vždy, keď som vyšiel von a žmúril očami do svetla, veril som v hrdinstvo, veril som v dobro, v chaos, lásku, náhodu, spravodlivosť, vo všetko, čo sa v tomto filme, ktorý vzišiel z lacnej zábavy a prevtelil sa v číre umenie, objavilo, veril som a oduševňoval sa preto, miloval všetky tie postavy a bol som tým tak plný, že som sa nevedel pre nič konkrétne rozhodnúť, nechytil nijakú jasne špecifikovanú náladu a len som proste mlčky kráčal, sedel, postával, kým do mňa dul vietor a míňali ma ľudia, ktorí nič z toho nechápali, pozeral sa doďaleka pevný ako skala a pritom sa rozlietavajúci na čiastočky, nevediac nič definovať a na ničom sa ustáliť . . . – a toto dokážu len veľké filmy. Najväčšie. . . - Tak, ako Batman narazil na svoje hranice, došiel tam aj jeden prúd súčasných pohyblivých obrázkov - hoci aj nesený dejovou linkou, ktorá triezvo uvažujúcemu realistovi s nedostatkom fantázie zapríčiní, že sa mu prúd vedomia rozštiepi na dve súbežné cesty spoločne bežiace v najprirodzenejšom extréme.
item_title: Temný rytíř
item_directors: Christopher Nolan
item_screenwriters: Jonathan Nolan Christopher Nolan
item_cast: Christian Bale Heath Ledger Aaron Eckhart Michael Caine Maggie Gyllenhaal Gary Oldman Morgan Freeman Cillian Murphy Eric Roberts Ritchie Coster Anthony Michael Hall Michael Jai White Chin Han William Fichtner Keith Szarabajka Danny Goldring Beatrice Rosen Edison Chen Matthew Leitch Nestor Carbonell Nicky Katt Monique Gabriela Curnen Tommy 'Tiny' Lister Nathan Gamble Sarah Jayne Dunn Matt Rippy Bronson Webb Melinda McGraw Ariyon Bakare Vincent Riotta Peter Brooke Marisol Giraud Danielle Day William Smillie David Dastmalchian Lisa McAllister David Ajala Ramses Jimenez Andrew Bicknell Colin McFarlane Vincenzo Nicoli Jordon Hodges Ron Dean Charles Venn Richard Dillane Tommy Campbell Ryan McGonagle Joshua Harto Ronan Summers Stephen Armourae Richard Strobel Chris Wilson Ian Pirie Robert Patrick Stern Keith Kupferer Essa Zahir Blayne Bennett Will Zahrn Jonathan Ryland Douglas Bunn Michael Stoyanov Brandon Lambdin Peter DeFaria